|  |
| --- |
| ***Директни плащания*** |

**1. Със Заповед № РД 09-446 от 19.04.2022 г. на министъра на земеделието д-р Иван Иванов беше определена ставката по Схемата за селскостопански практики, благоприятни за климата и околната среда (зелени директни плащания), в размер на 121,63 лв. за хектар.** На база определената ставка, Държавен фонд „Земеделие“ – РА изплати 449 827 050,99 млн. лв. за Кампания 2021 по схемата. Финансовата подкрепа е насочена към 54 065 земеделски стопани. Право на плащане по схемата имат земеделските стопани, които имат допустими площи по Схемата за единно плащане на площ и които спазват в рамките на всички свои хектари, отговарящи на условията за подпомагане, селскостопанските практики благоприятни за климата и за околната среда. Селскостопанските практики, благоприятни за климата и за околната среда, са следните - диверсификация на културите, поддържане на съществуващите постоянно затревени площи и наличие на екологично насочена площ в рамките на земеделската площ.

|  |  |
| --- | --- |
| ***ОСП 2023-2027 г.*** |  |

**2.** **Еко схемата за намаляване използването на пестициди в периода 2023-2027 г.** **е насочена към опазване и подобряване на качеството на водите, поддържане на благоприятното състояние на почвите и редуциране на количеството остатъчни химически вещества в произведената храна.** Предвидените екологични практики се очаква да имат положителен ефект и върху биологичното разнообразие в страната посредством спад в използваните продукти за растителна защита (ПРЗ). Въвеждането на интервенцията е насочено към създаване на условия за постигане на целите на Европейската зелена сделка по отношения на намаляване с 50% на употребата и риска от пестициди и намаляване на употребата на по-опасни пестициди до 2030 г. Екологичните практики в интервенцията са следните: 1. Прилагане на продукти за растителна защита – инсектициди, хербициди и фунгициди не попадащи в първа професионална категория на употреба. 2. Не прилагане на продукти за растителна защита, които са тотални хербициди, включително такива съдържащи глифозат. 3. Прилагане на феромонови уловки с различна гъстота на хектар при отглеждане на полски/зърнено житни, маслодайни, технически др. култури и при зеленчуци и плодове. За да се получи подпомагане по интервенцията следва да се изпълни задължително т. 2 и поне още една от т.1 и т. 3. Еко схемата е приложима за обработваеми земи, трайни насаждения и постоянно затревени площи. Индикативната годишна ставка за всяка от годините в периода 2023-2027 г. за обработваеми земи е 65,27 евро/ха, за трайни насаждения - 123,48 евро/ха и при постоянно затревените площи – 5,88 евро/ха. Планира се бюджетът по интервенцията да бъде 34 751 582,57 евро годишно, което осигурява общо финансиране от 173 757 912,85 евро за периода 2023-2027 г. Еко схемата за намаляване използването на пестициди е създадена в отговор на 2 потребности в рамките на Стратегическия план на България: потребност за продължаване на прилагане на оптимизирана и устойчива употреба на ПРЗ, минерални и органични торове и потребност за прилагане на интервенции за подобряване използването на торове и продукти за растителна защита в земеделието. Интервенцията ще има принос към индикатор R.24PR Устойчива и намалена употреба на пестициди: дял на използваната земеделска площ (ИЗП), засегната от подпомагани специфични задължения, които водят до устойчива употреба на пестициди, за да се намалят рисковете и въздействията от употребата на пестициди, като например изтичането на пестициди.

**3. Членовете на ЕП от Комисията по земеделие бяха помолени да обмислят планове за честване на 60-та годишнина на ОСП по време на срещата на 20 април в Брюксел**. Срещата разкри както гордостта от ОСП, така и опасения относно пригодността на политиката в бъдеще или нейната цел. Председателят на комисията Норберт Линс напомни за първоначалния фокус на ОСП върху продоволствената сигурност. „И тогава все повече разглеждахме въпроси, които бяха от екологично естество“, добави той. „Сега сме във фаза, в която, разбира се, продоволствената сигурност наистина придоби по-голямо значение в рамките на ОСП.“ Координаторът на ЕНП Херберт Дорфман подчерта колко е важно да се помни, че за ОСП продължава да е актуален въпроса за продоволствената сигурност. „Като цяло ОСП е голямо предимство за фермерите и гражданите на ЕС“, добави той. Испанският евродепутат Клара Агилера подчерта важността на Общата селскостопанска политика. „Това е политика от 60 години и непрекъснато се адаптира“, продължи тя. „Имаме драматична ситуация с нахлуването в Украйна от Русия. Това показва, че... ако тази политика не съществуваше, щяхме да имаме нужда от нея.“ Улрике Мюлер от Renew Europe изрази съгласие, че ОСП е успешна история и винаги е била. Трябва да се отпразнува този факт. Добави, че е важно също така да се подкрепят семейните ферми и да се гледа на ОСП с леко критично око. „Като се има предвид какво се случва с войната в Украйна, трябва да се опитаме да... говорим за това къде искаме да стигнем, за да се справим с предизвикателствата на изменението на климата и продоволствената сигурност“, каза германският политик. Това са някои от най-важните въпроси, които трябва да разгледаме. Германският евродепут Мартин Хойслинг каза, че ако трябва да бъде честен, не иска да празнува 60-та годишнина на ОСП. „Моето мнение е, че ОСП има твърде много недостатъци“, каза той. „Да, действително цените на храните в Европа са били ниски“, но броят на фермерите, напускащи индустрията, е бил „доста драматичен“. Той изрази загриженост, че „това е Обща селскостопанска политика, но общата част е отменена с последната реформа“. „Трябва да празнуваме факта, че все още имаме ОСП, но трябва да разгледаме критиките и недостатъците, ако искаме да направим тази политика успешна“, заключи той.

|  |  |
| --- | --- |
| ***Още от ЕС и света*** |  |

**4.** **Около 115,4 милиона долара са спешно необходими, за да се предотврати по-нататъшно влошаване на ситуацията с продоволствената криза и прекъсване на веригите за доставки на храни в Украйна**. Това се казва в становище на Организацията по прехрана и земеделие на ООН (FAO) от 19 април 2022 г. С този план ФАО удвоява първоначалната си заявка от 50 милиона долара за подкрепа на 376 660 малки и средни земеделски домакинства или почти един милион души до декември 2022 г. „Достъпът, производството и цялостната наличност на храна са в много лошо състояние в много части на Украйна, в резултат на войната и усилията за укрепването на селскостопанското производство и функционирането на веригите за доставка на храни ще бъдат от решаващо значение за предотвратяване на продоволствена криза през 2022 г. и 2023 г.“, каза Рейн Полсен, директор на ФАО по извънредни ситуации и устойчивост. Той добави, че непосредствената грижа на ФАО е да подкрепи текущия пролетен сезон на засяване и да предотврати прекъсването на предстоящото прибиране на реколтата, което обикновено се случва през юни-юли и може сериозно да застраши продоволствената сигурност в страната. Селското стопанство зависи от сезоните. Няма време за губене за подготовка на предстоящия есенен сезон. От ФАО изчисляват, че една трета от реколтата през тази година няма да бъде прибрана, а също толкова от земеделската земя няма да бъде обработена. Ситуацията се влошава и от намаления достъп до важни селскостопански суровини. Предварителните данни, събрани от ФАО, показват, че земеделските производители се нуждаят от пари, за да доставят суровини и услуги за производството на храни и да поддържат дейността си. Предоставянето на семена за различни култури, заедно с паричните средства, ще гарантират спазването на сезонните срокове за производството на храни, посочват от организацията. Подкрепата за животновъдите ще включва транспорт на дребни животни, суровини и фуражи, за да се даде възможност на уязвимите домакинства да произвеждат мляко, месо и яйца, които да задоволяват нарастващото търсене.